24 Jurnalul Oficial al Uniunii Europene 04/vol. 2 31991R3499 3.12.1991 JURNALUL OFICIAL AL COMUNITĂȚILOR EUROPENE L 331/1 REGULAMENTUL (CEE) NR. 3499/91 AL CONSILIULUI din 28 noiembrie 1991 de stabilire a unui cadru comunitar pentru realizarea de studii și proiecte pilot legate de conservarea și administrarea resurselor halieutice din Mediterană CONSILIUL COMUNITĂȚILOR EUROPENE, având în vedere Tratatul de instituire a Comunității Economice Europene, având în vedere Regulamentul (CEE) nr. 170/83 al Consiliului din 25 ianuarie 1983 privind instituirea unui sistem comunitar de conservare și administrare a resurselor de pescuit (1), astfel cum a fost modificat ultima dată prin actul de aderare a Spaniei și Portugaliei, în special articolul 11, având în vedere propunerea Comisiei, întrucât, conform articolului 2 din Regulamentul (CEE) nr. 170/83, Consiliul are datoria de a elabora, în lumina avizelor ştiințifice disponibile, măsurile de conservare necesare îndeplini- rii obiectivelor enumerate la articolul 1 din respectivul regula- ment; întrucât aplicarea unei politici de conservare și administrare a resurselor halieutice se dovedește a fi din ce în ce mai vitală în regiunea mediteraneană pentru păstrarea capitalului halieutic și pentru promovarea punerii sale în valoare, în beneficiul prioritar al populațiilor de pe coastă; întrucât se impun a fi întreprinse, în cursul etapei inițiale a procesului de instaurare a unui sistem comun, studii și proiecte pilot pentru identificarea punctelor în care măsurile comunitare pot oferi o soluţie problemelor specifice de primă urgență; întrucât, în acest scop, Comisia ar trebui să stabilească modalitățile de aplicare a acestor măsuri, în colaborare cu Comitetul permanent al structurilor pescuitului, ADOPTĂ PREZENTUL REGULAMENT: Articolul 1 În cadrul instaurării treptate a unui sistem comun de conservare și administrare a resurselor halieutice din Mediterană, se poate prevedea o contribuție financiară a Comunității destinată studiilor și proiectelor pilot, în condițiile ce urmează a fi definite de către Comisie. Articolul 2 Studiile și proiectele pilot menționate la articolul 1 se întreprind în următoarele domenii prioritare: — structurile pescăriilor tradiționale; — dezvoltarea de pescării specializate, ca de exemplu cele de bureți, corali, arici de mare și alge; — controlul activităților de pescuit; — dezvoltarea unei reţele statistice; — coordonarea cercetării și a exploatării datelor științifice. Articolul 3 Comisia decide în legătură cu studiile și proiectele menționate la articolul 1, după consultarea Comitetului permanent al structurilor pescuitului. Articolul 4 Prezentul regulament intră în vigoare a treia zi de la data publicării în Jurnalul Oficial al Comunităților Europene. Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 28 noiembrie 1991. () JOL24,271.1983,p. 1. Pentru Consiliu Președintele J. PRONK